**УПУТСТВО**

**за реализацију Програма подршке развоју старих и уметничких заната и послова домаће радиности у 2025. години**

**ДОКУМЕНТАЦИЈА КОЈА СЕ ПОДНОСИ**

Списак потребне документације:

1. попуњен и потписан Образац 1;
2. предрачун или профактура за набавку опреме/репроматеријала издати после датума објављивања јавног позива (уколико их има више потребно је све доставити);

У случају набавке опреме, на профактури мора обавезно бити наведено да је **опрема нова**.

Обавезан садржај профактуре:

* Подаци о добављачу: назив, адреса, број телефонa и матични број (уколико се ради о домаћем добављачу);
* Подаци о купцу (кориснику): назив, адреса и матични број;
* Број профактуре;
* Место и датум издавања профактуре;
* Назив опреме или репроматеријала, јединица мере, количина, цена, основица за ПДВ, стопа ПДВ-а, износ ПДВ-а и укупан износ са ПДВ-ом;
* Потпис и печат (уколико је профактура пуноважна без потписа и печата, неопходно је то навести);
1. слике (фотографије) опреме која се набавља;
2. слике (фотографије) радионице;
3. уверење Републичке пореске управе о плаћеним обавезама на свим уплатним рачунима јавних прихода.

На основу поднетих захтева, стручна служба Министарства врши прегледање, контролу формалне исправности и предлог рангирања захтева.

У случају одобравања бесповратних средстава подносилац пријаве је у обавези да:

* **пре закључења уговора** о додели бесповратних средстава отвори посебан наменски рачун (о начину отварања овог рачуна Корисник ће бити благовремено обавештен);
* **приликом закључења уговора** о додели бесповратних средстава достави **лично** једну бланко соло меницу и једну личну меницу, регистровану у пословној банци са меничним овлашћењем.

У случају да има више оснивача, сви оснивачи морају да дају личне менице, осим оних који имају испод 5% учешћа у власништву или су страни држављани.

**ПРОВЕРА ИСПУЊЕНОСТИ УСЛОВА**

Проверa услова за доделу бесповратних средстава вршиће се и преко:

* базе података Агенције за привредне регистре и евиденције Министарства привреде;
* потписане Изјаве у склопу Обрасца 1,
* уверења које доставља подносилац захтева да је измирио доспеле обавезе јавних прихода. **Уколико пореске обавезе привредног субјекта не буду измирене захтев привредног субјекта ће бити одбијен.**

**ДОДАТНА УПУТСТВА**

Ради потпунијег сагледавања испуњености критеријума, стручна служба може да затражи додатну документацију, појашњење предлога и изврши накнадну верификацију поднете документације. Тражену допуну привредни субјект је у обавези да достави Министарству привреде (у даљем тексту: Министарство) најкасније седмог дана од дана када је примио обавештење о потребној допуни документације. Уколико се тражена допуна документације не достави у овом року, захтев ће се одбацити.

Захтев може да буде одобрен у целости или делимично, односно одбијен или одбачен.

У случају сумње у веродостојност документације, репутациони ризик привредног субјекта, као и сумње да се опрема набавља у циљу шпекулативних радњи, захтев може да буде одбијен.

Код наступања ванредних околности (пожара, поплава и др.), услед којих је дошло до уништења предмета финансирања, корисник је дужан да о томе обавести Министарство и достави одговарајућу потврду надлежног органа, осигуравајућег друштва или неког другог правног лица којим се доказује наступање ванредне околности, док о евентуалном даљем поступању у вези са претходно одобреним захтевом корисника одлучује министар.

Препорука је да се опрема која се набавља осигура од последица наступања више силе.

У случају када, након доношења решења, стручна служба дође до сазнања на основу којих се доводи у сумњу веродостојност документације и чињеница на основу којих је донето решење о додели бесповратних средстава, министар привреде задржава право да по службеној дужности, поништи решење о додели бесповратних средстава. У случају да је уговор о додели бесповратних средстава у међувремену потписан са корисником средстава (у даљем тексту: Корисник/Корисници), он ће бити раскинут, а Корисник је у обавези да без одлагања изврши повраћај бесповратних средстава.

**Закључивање уговора, уговорне обавезе корисника и пренос средстава**

Након спроведеног поступка селекције и доношења одлуке Министарство ће свим Корисницима бесповратних средстава доставити решења о прихватању односно одбијању или одбацивању захтева за доделу бесповратних средстава.

Након доношења решења о одобравању бесповратних средстава Корисници ће закључити уговор са Министарством којим ће се регулисати међусобна права и обавезе.

Датумом закључења уговора сматра се онај датум када је уговор потписан од стране Министарства. Сматраће се да су одустали од додељених средстава они корисници који нису потписали уговор о додели бесповратних средстава. У том случају Министарство ће донети решење о поништавању решења о додели бесповратних средстава.

Корисник има обавезу да набављену опрему/репроматеријал користи искључиво за обављање сопствене делатности.

Корисник има обавезу да опрему која је предмет набавке видљиво означи према инструкцијама Министарства.

Средства ће бити исплаћена на посебан, наменски, динарски рачун код Управе за трезор. О начину отварања овог рачуна Корисник ће бити благовремено обавештен (лично отварање или отварање од стране Министартства). Имајући у виду да се пренос бесповратних средстава привредним субјектима врши из буџета Републике Србије, није могуће исти обавити на рачун пословне банке те они уговори о додели бесповратних средстава у којима није наведен рачун код Управе за трезор, неће бити потписани од стране Министарства.

Уз уговор се прилаже једна бланко соло меницу и једна лична меница, регистрована у пословној банци са меничним овлашћењем, на начин и према условима који су дефинисани уговором, а која служи као средство обезбеђења за доделу бесповратних средстава у случају да се утврди ненаменско трошење средстава или евентуалне злоупотребе.

У случају да Корисник бесповратних средстава учествује у набавци опреме/репроматеријала са сопственим средствима, у обавези је да прво изврши уплату сопствених средстава добављачу. Након достављеног доказа о извршеној уплати, Министарство ће пренети бесповратна средства Кориснику.

Уколико **након закључења** уговора из оправданих разлога дође до промене добављача, опреме и/или репроматеријала, а не мења се намена нити укупна вредност одобрених средстава, **Корисник је дужан да о насталој промени благовремено обавести Министарство и о томе достави доказе.**

Посебно оправдани разлози у смислу овог програма су:

* добављач није у могућности да испоручи тражену опрему/репроматеријал;
* добављач је престао са радом;
* опрема не задовољава уговорену спецификацију;
* друге непредвиђене околности на које привредни субјекат није могао да утиче.

Уколико је насталом променом премашен лимит одобрених средстава разлику је дужан да уплати Корисник и о томе достави доказе.

Уколико је насталом променом утврђен нижи износ од износа одобрених средстава Корисник је дужан да разлику врати Министарству и о томе достави доказе.

Умањење износа одобрених бесповратних средстава не може да буде ниже од минимално предвиђеног износа од 80.000,00 динара. Уколико је умањење ниже, доноси се решење о поништвању решења и Кориниск ће бити у обавези да врати целокупни износ одобрених бесповратних средстава.

Уколико Корисник не достави благовремено доказе о измењеним околностима уговор ће бити раскинут и Корисник је у обавези да врати бесповратна средства.

После испуњења уговорних обавеза и истека рока од годину дана од дана потписивања уговора, на захтев Корисника, враћају се менице које су биле средство обезбеђења за бесповратна средства.

**Управни спор**

Решење министра је коначно и против њега се може покренути управни спор пред Управним судом у року од 30 дана од дана достављања решења.

**Поступање у случају одустајања корисника од учешћа у Програму**

Корисник може одустати од учешћа у Програму **након добијања решења о додели бесповратних средстава.**

У том случају потребно је да Корисник поднесе електронским путем Изјаву о одустајању Министарству, у ком случају стручна служба констатује да је привредни субјекат одустао од учешћа и Министарство поништава решење о додели бесповратних средстава.

Корисник може одустати од учешћа у Програму **након потписаног уговора о додели бесповратних средстава**.

У том случају потребно је да Корисник поднесе електронским путем Изјаву о одустајању Министарству, у ком случају стручна служба констатује да је привредни субјекат одустао од учешћа и Министарство поништава решење о додели бесповратних средстава и раскида уговор. Уколико су Кориснику бесповратна средства исплаћена, дужан је да иста врати у целости.

Корисник може **делимично одустати од учешћа у Програму** и у том случају потребно је да електронским путем поднесе Министаству Изјаву о делимичном одустанку, у ком случају стручна служба констатује да је привредни субјекат делимично одустао од учешћа и уколико су му бесповратна средства исплаћена, дужан је да врати део који се односи на одустајање од опреме/репроматеријала.

**Наменско коришћење средстава**

У циљу праћења наменског коришћења средстава, корисник бесповратних средстава обавезан је да Министарству достави најкасније до 15. априла 2026. године:

1. изводе рачуна из банака о плаћању,
2. фактуре,
3. слике опреме и репроматеријала у радионици.